**Joel Melvin Prpic** (kroatiaksi *Joel Prpić*; s. 25. syyskuuta 1974 Sudbury, Ontario, Kanada) on kroatialais-kanadalainen entinen ammattilaisjääkiekkoilija, pelipaikaltaan keskushyökkääjä. Melko jäähyherkkä Prpic oli peräti 200 cm pitkä ja 102 kg painava. Hän pelasi NHL:ssä yhteensä 18 runkosarjaottelua tehden kolme syöttöpistettä sekä keräten neljä jäähyminuuttia. Prpic pelasi sittemmin myös seitsemän kautta Japanissa ja kolme Itävallan liigassa. Hän jatkaa kuitenkin jääkiekon pelaamista edelleen amatööriliiga ACH:n Brantford Blastissa, jonka varakapteenina Prpic toimii.

Ura
---

### Seuraura

Prpic japanilaisjoukkue Seibu Prince Rabbitsin paidassa tammikuussa 2009.
Prpic pelasi kaudella 1991–1992 kotikaupungissaan Sudbury Cubsin joukkueessa, jonka jälkeen hän vietti kauden 1992–1993 MWJHL-joukkue Waterloo Siskinsissa. Boston Bruins varasi Prpicin 233. pelaajana NHL:n varaustilaisuudessa 1993. Hän pelasi vuodet 1993–1997 St. Lawrence Universityn joukkueessa. Prpic valittiin viimeisen yliopistokautensa 1996–1997 päätteeksi ECAC:n parhaaksi puolustavaksi hyökkääjäksi. Kaudeksi 1997–1998 hän siirtyi Boston Bruinsin organisaatioon. Prpic pelasi kauden suurimmaksi osaksi farmijoukkue Providence Bruinsissa, AHL:ssä. Hän teki NHL-debyyttinsä runkosarjan viimeisimmissä otteluissa, kun Bruins ratkaisi playoff-paikan New York Islandersia vastaan. Prpic sai NHL-debyytissään kahden minuutin jäähyn koukkaamisesta. Kauden 1998–1999 hän pelasi kokonaan Providencen AHL-joukkueessa, jossa Prpic voitti kauden päätteeksi Calder Cupin. Kaudella 1999–2000 hän pelasi Bostonin NHL-joukkueessa 14 runkosarjaottelua tehden kolme syöttöpistettä.

Kaudeksi 2000–2001 Prpic siirtyi vapaana agenttina Colorado Avalanchen organisaatioon. Hän oli farmijoukkue Hershey Bearsin eniten jäähyminuutteja kerännyt pelaaja 128 minuutillaan. Prpic pelasi kauden aikana Avalanchessa kolme NHL-ottelua. Kaudeksi 2001–2002 hän siirtyi San Jose Sharksin organisaatioon. Prpic pelasi kauden kokonaan farmijoukkue Cleveland Baronsissa.

Prpic oli siirtymässä Saksaan kaudeksi 2002–2003, mutta hän sai kuitenkin rahakkaammaan tarjouksen Japanin liigassa pelanneelta Kokudo Ice Hockey Clubilta (vuodesta 2006 Seibu Prince Rabbits), jonne Prpic siirtyi pelaamaan. Hän pelasi joukkueessa kuusi seuraavaa kautta Aasiaan liigaa, jossa Prpicistä tuli sarjan kaikkien aikojen pisin pelaaja. Kaudella 2006–2007 hänen ennätyksensä rikkoi kuitenkin 203-senttinen Steve McKenna. Prpic teki kuitenkin samalla kaudella Aasian liigan runkosarjan yhden kauden jäähyennätyksen 175 minuutilla. Kausina 2003–2004 ja 2007–2008 hän voitti liigan syöttöpörssin. Noista ensimmäisenä mainitulla kaudella Prpic voitti myös Aasian liigan pistepörssin 33 tehopisteellä. Hän voitti JIHL:n mestaruuden vuosina 2003 ja 2004 sekä AIHL:n mestaruuden vuosina 2005 ja 2006.

Prpic oli jo lopettamassa pelaajauranssa, kunnes hänet houkuteltiin syyskuussa 2009 Itävallan Erste Bank Eishockey Ligassa pelaavan kroatialaisjoukkue Medveščak Zagrebiin. Prpic oli kaudella 2009–2010 tehoilla 15+28=43 joukkueen kolmanneksi paras pistemies Jordan Foxin kanssa. Hän sijoittui 143 minuutillaan EBEL:n jäähypörssissä seitsemänneksi. Huhtikuussa 2010 Prpic teki vuoden mittaisen jatkosopimuksen Medveščak Zagrebin kanssa. Kaudella 2010–2011 hän sijoittui 163 minuutilla EBEL:n jäähypörssissä toiseksi edellään vain Vienna Capitalsin Benoît Gratton. Prpic oli tehoilla 13+36=49 Medveščak Zagrebin paras syöttäjä ja toiseksi paras pistemies Ryan Kinasewichin jälkeen.

Kaudella 2011–2012 Prpic jatkoi Medveščak Zagrebissa vuoden mittaisella sopimuksella. Hän lopetti pelaajauransa kevääseen 2012 ja palasi Kanadaan jatkamaan uraansa palomiehenä. Prpic palasi kuitenkin kaukaloihin kaudella 2012–2013, jolloin hän pelasi amatöörijoukkue Brantford Blastissa, jossa Prpic voitti Allan Cupin vuosina 2013 ja 2014. Kauden 2013–2014 hänet palkittiin myös koko OHA Senior AAA:n vuoden pelaajana. Kaudella 2014–2015 Prpic nousi Blastin varakapteeniksi ja hän voitti ACH:n syöttöpörssin 28 syöttöpisteellään. Kaudella 2015–2016 hän voitti ACH:n pudotuspelien syöttöpörssin ja sijoittui pistepörssissä toiseksi Stoney Creek Generalsin Nathan Pageaun jälkeen tehoilla 5+10=15.

### Maajoukkueura

Prpic edusti Kroatiaa II-divisioonan MM-kilpailujen A-sarjassa vuosina 2012 ja 2013. Prpic toimi vuoden 2012 turnauksessa joukkueen varakapteenina ja voitti tehoilla 3+10=13 koko turnauksen piste- ja syöttöpörssin sekä valittiin Kroatian joukkueen parhaaksi pelaajaksi. Turnaus päättyi pronssiin. Prpicstä tuli kaikkien aikojen ensimmäinen II-divisioonan MM-kilpailuissa esiintynyt NHL-kokemusta omaava pelaaja.

Vuoden 2013 turnauksessa Prpic toimi joukkueen kapteenina ja voitti kultaa sekä oli nostamassa Kroatiaa seuraavaksi vuodeksi I-divisioonan B-sarjaan. Hänet valittiin turnauksen parhaaksi hyökkääjäksi.

Muuta
-----

Kanadassa syntyneellä ja kiekko-oppinsa saaneen Prpicin isoisä on kroatialainen. Joel itse sai Kroatian passin vuonna 2009 ja liittyi Kroatian maajoukkueeseen pari vuotta myöhemmin. Hänen lankonsa Rob Tallas on entinen NHL-maalivahti, joka toimii nykyään Florida Panthersin maalivahtivalmentajana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1991–1992 | Sudbury Cubs | NOJHA | 1 | 0 | 0 | 0 | 0 | - | - | - | - | - |
| 1992–1993 | Waterloo Siskins | MWJHL | 45 | 17 | 43 | 60 | 160 | - | - | - | - | - |
| 1993–1994 | St. Lawrence Univ. | NCAA | 31 | 2 | 4 | 6 | 90 | - | - | - | - | - |
| 1994–1995 | St. Lawrence Univ. | NCAA | 32 | 7 | 10 | 17 | 62 | - | - | - | - | - |
| 1995–1996 | St. Lawrence Univ. | NCAA | 32 | 3 | 10 | 13 | 77 | - | - | - | - | - |
| 1996–1997 | St. Lawrence Univ. | NCAA | 34 | 10 | 8 | 18 | 57 | - | - | - | - | - |
| 1997–1998 | Providence Bruins | AHL | 73 | 17 | 18 | 35 | 53 | - | - | - | - | - |
|  | Boston Bruins | NHL | 1 | 0 | 0 | 0 | 2 | - | - | - | - | - |
| 1998–1999 | Providence Bruins | AHL | 75 | 14 | 16 | 30 | 163 | 18 | 4 | 6 | 10 | 48 |
| 1999–2000 | Providence Bruins | AHL | 70 | 9 | 20 | 29 | 143 | 14 | 3 | 4 | 7 | 58 | Calder Cup |
|  | Boston Bruins | NHL | 14 | 0 | 3 | 3 | 0 | - | - | - | - | - |
| 2000–2001 | Hershey Bears | AHL | 74 | 16 | 23 | 39 | 128 | 12 | 1 | 1 | 2 | 26 |
|  | Colorado Avalanche | NHL | 3 | 0 | 0 | 0 | 2 | - | - | - | - | - |
| 2001–2002 | Cleveland Barons | AHL | 80 | 10 | 38 | 48 | 174 | - | - | - | - | - |
| 2002–2003 | Kokudo Ice Hockey Club | JIHL | 29 | 14 | 18 | 32 | 192 | - | - | - | - | - |
| 2003-2004 | Kokudo Ice Hockey Club | JIHL | 24 | 10 | 19 | 29 | 136 | - | - | - | - | - |
|  | Kokudo Ice Hockey Club | ALIH | 16 | 8 | 25 | 33 | 56 | - | - | - | - | - |
| 2004–2005 | Kokudo Ice Hockey Club | ALIH | 34 | 18 | 30 | 48 | 170 | 7 | 1 | 2 | 3 | 24 |
| 2005–2006 | Kokudo Ice Hockey Club | ALIH | 16 | 7 | 19 | 26 | 48 | 12 | 9 | 7 | 16 | 54 |
| 2006–2007 | Seibu Prince Rabbits | ALIH | 24 | 16 | 28 | 44 | 175 | 7 | 8 | 9 | 17 | 16 |
| 2007–2008 | Seibu Prince Rabbits | ALIH | 27 | 17 | 30 | 47 | 147 | - | - | - | - | - |
| 2008–2009 | Seibu Prince Rabbits | ALIH | 35 | 13 | 30 | 43 | 174 | 11 | 9 | 7 | 16 | 48 |
| 2009–2010 | Medveščak Zagreb | EBEL | 54 | 15 | 38 | 43 | 143 | 11 | 0 | 4 | 4 | 46 |
|  | Medveščak Zagreb II | Kroatia | - | - | - | - | - | 1 | 1 | 0 | 1 | 0 |
| 2010–2011 | Medveščak Zagreb | EBEL | 51 | 13 | 36 | 49 | 163 | 5 | 0 | 2 | 2 | 12 |
|  | Medveščak Zagreb II | Kroatia | - | - | - | - | - | 3 | 3 | 6 | 9 | 0 |
| 2011–2012 | Medveščak Zagreb | EBEL | 35 | 8 | 22 | 30 | 77 | 5 | 3 | 2 | 5 | 35 |  |  |  |  |  |  | MMd2 A | 5 | 3 | 10 | 13 | 2 |
|  | Medveščak Zagreb II | Kroatia | - | - | - | - | - | 4 | 4 | 6 | 10 | 18 |
| 2012–2013 | Brantford Blast | ACH | 9 | 12 | 10 | 22 | 22 | 10 | 5 | 6 | 11 | 35 |  |  |  |  |  |  | MMd2 A | 5 | 5 | 6 | 11 | 8 |
| 2013–2014 | Brantford Blast | ACH | 21 | 18 | 25 | 43 | 32 | 12 | 10 | 9 | 19 | 42 |
| 2014–2015 | Brantford Blast | ACH | 17 | 18 | 28 | 46 | 26 | 9 | 3 | 6 | 9 | 27 |
| 2015–2016 | Brantford Blast | ACH | 15 | 7 | 22 | 29 | 36 | 9 | 5 | 10 | 15 | 34 |
| 3 kautta | yhteensä | NHL | 18 | 0 | 3 | 3 | 4 | - | - | - | - | - |
| 5 kautta | yhteensä | AHL | 372 | 66 | 115 | 181 | 661 | 44 | 8 | 11 | 19 | 132 |
| 3 kautta | yhteensä | EBEL | 140 | 36 | 86 | 122 | 383 | 21 | 3 | 8 | 11 | 93 |

Lähteet
-------

* Joel Prpic The Internet Hockey Databasessa (englanniksi)
* Joel Prpic Legends of Hockey -sivustolla (englanniksi)
* Joel Prpic *Elite Prospects*. Everysport Media Group AB.  (englanniksi)

### Viitteet

1. 1 2 3  Joel Prpic Legends of Hockey -sivustolla (englanniksi)
2. 1 2 3 4 5  Siiriäinen, Jussi: Joel Prpic – NHL-pelaaja II-divarissa  16.1.2014. Jatkoaika.com. Viitattu 16.1.2014.
3. 1 2 3 4 5 6 7 8  Joel Prpic *Elite Prospects*. Everysport Media Group AB.  (englanniksi)
4. ↑  Medveščak pred izazovom  9.9.2009. Hrvatski hokejaški portal. Viitattu 19.4.2012. (kroatiaksi)
5. ↑  John Hečimović i Joel Prpić produžili vjernost Medveščaku  20.4.2010. Hrvatski hokejaški portal. Viitattu 19.4.2012. (kroatiaksi)
6. ↑  MEDVJEDI U NOVOJ SEZONI - TKO OSTAJE?  23.5.2011. Medveščak Zagreb. Viitattu 19.4.2012. (kroatiaksi)[vanhentunut linkki]
7. ↑  Kolarić, Ivana: PRPIC: MOGAO BIH NAPISATI KNJIGU O OVE 3 FANTASTIČNE SEZONE  27.4.2012. Medveščak Zagreb. Viitattu 27.4.2012. (kroatiaksi)[vanhentunut linkki]
8. ↑  Joel Prpic: Karijeru želim završiti u Zagrebu  19.1.2010. Jutarnji.hr.  Arkistoitu 24.4.2012. Viitattu 19.4.2012. (kroatiaksi)